Bridž
<s>Bridž je  kartaška igra koju s 52 karte igraju četiri igrača, po dva suprotstavljena para.</s><s>Djeljitelj dijeli karte po jednu u smjeru kretanja kazaljke na uri dok ne podijeli sve karte.</s><s>Igra je podijeljena u dva dijela: licitacija (izbor boje i broja osvojenih štihova) i odigravanje (realizacija dogovorenog kontrakta).</s><s>Odnos izlicitiranog i napravljenog kontakta je osnov za izračun rezultata i dobivanje nagradnih poena.</s>

<s>Jačina karata (od najjače do najslabije): as (A), kralj (K), dama (Q), dečko (J), 10, 9, 8, 7, 6, 5, 4, 3, 2
Jačina boja (od niže ka višoj): tref, karo, herc, pik, NT (igra bez adutske boje)</s>

<s>Vrijednovanje listova 
Prije licitacije potrebno je izračunati trenutnu vrijednost "lista" (onih 13 karata kojih držimo u ruci).</s><s>Poenska vrijednost lista dobiva se sumiranjem "honerskih" poena (Hp: as(4HP), kralj(3HP), dama(2HP), dečko(1HP)) i "distiributivnih" poena (Dp).</s>

<s>Licitacija 
Nakon ispunjenja uvjeta "otvora" počinje se s licitacijom, koju započinje djelitelj, a nakon njega redom igrači s njegove lijeve strane.</s><s>Licitira se od 1 do 7 tj. počinje se od 7. do osvojenih 13 štihova.</s><s>Prvih šest štihova se ne računa.</s><s>Npr. ako smo izlicitirali dva herca, tada moramo u toj boji, kao adutskoj, osvojiti najmanje 8 štihova (6 obveznih i 2 licitirana).</s><s>Ako  ne želimo licitirati, reći ćemo pass, a ako imamo odličan list koji može oboriti protivnički kontrakt dat ćemo kontru.</s><s>Kontraktom se naziva licitacijom utvrđen nivo i adutska boja (ili NT).</s>

<s>Nakon otvora svaki sljedeći licit mora biti veći od prethodnog.</s><s>Recimo, nakon licitacije jednog herca možemo licitirati jedan pik ili jedan NT, ali ne i jedan tref ili jedan karo jer su to boje slabije jačine.</s><s>Ako se želi licitirati u te dvije boje, mora se licitirati dva ili više trefova ili karona.</s><s>Licitacija je završena kad nakon posljednje licitacije preostala tri igrača pasiraju.</s>

<s>Osnovni principi i pravila licitacije 
Osnovni preduvjet za dobro igranje bridža je pravilna licitacija.</s><s>Tijekom jednog dijeljenja svaki put kad se javimo, tj. licitiramo, prenosimo partneru neku poruku ili opisujemo svoj list.</s><s>Ako se ne držimo dogovora, partneru možemo krivo opisati snagu našeg lista i distribuciju (raspored karata po bojama) što može dovesti do preniskog ili previsokog kontrakta, što pogoduje protivnicima.</s>

<s>Zajednički principi u licitaciji 
pronaći fit (zajednička boja s partnerom), prvenstveno zlatni fit (u majoru)
nikad ne ponoviti boju sa samo 4 karte jer bi svako ponovno javljanje iste boje značilo jednu kartu više u listu u toj boji
ponavljanje boje bez skoka označava slab list
svako javljanje nove boje od strane otvaračevog partnera predstavlja forsing.</s><s>Otvarač mora barem još jednom licitirati i pokazati snagu i distribuciju. (npr. Otvarač: 1 herc, partner: 1 NT, otvarač: 2 pika.</s><s>Otvarač je licitirao višu boju od otvorene na višem nivou.</s><s>Da je želio pokazati druge boje i jačinu, licitirao bi sa skokom.</s>

<s>Igra 
Nakon što je licitacijom odabrana visina kontrakta i adutska boja (ili bez adutska igra NT), može se početi s odigravanjem.</s><s>Početni atak, odigravanje prve karte pripada protivničkom igraču s lijeve strane onoga koji je prvi licitirao.</s><s>Kada je odigrana prva karta, partner Izvođača (onoga koji je prvi licitirao), postaje "mrtvac" - svoje karte polaže na stol kako bi ih svi mogli vidjeti.</s><s>Odluku o tome koju će kartu odigrati prepušta izvođaču, a njegova jedina zadaća je odigravanje karte po nalogu partnera koji uvidom u svoje i partnerove karte mora pronaći najbolji način ostvarivanja kontrakta.</s>

<s>Odigranu boju svaki igrač mora poštovati, bez obzira bila vrijednost karte manja ili veća od odigrane.</s><s>Ako u listu nemamo odigranu boju, možemo je, ali ne moramo sjeći adutom.</s><s>Ova se situacija često iskorištava kako bi se odbacile loše karte u drugim bojama.</s><s>Ako ni jedan od partnera nema karata u odigranoj boji, jedan će je sjeći a drugi odbaciti lošu kartu.</s><s>Nakon odigravanja svakog od 13 štihova igrači svoje karte ne bacaju u sredinu nego je ostavljaju ispred sebe.</s><s>Ako je štih naš, okrećemo kartu licem prema dolje okomito, a ako je protivnički okrećemo ga vodoravno, u smjeru protivnika.</s><s>Štihovi se slažu tako da u svakom trenutku možemo izbrojiti osvojene štihove i izračunati koliko je još potrebno da bi se ostvario kontrakt ili oborio protivnike.</s>

<s>Izračun štihova i nagradni bodovi 
Vrijednost štiha u bodovima ovisi o boji.</s><s>Postoje minorske, slabije boje (tref i kare) i majorske, jače boje (herc i pik).</s><s>Vrijednuju se štihovi (bez obveznih prvih šest štihova) ovako:
NT - 1 (40), 2 (70), 3 (100), 4 (130), 5 (160), 6 (190), 7 (220).</s><s>Majorske boje - 1 (30), 2 (60), 3 (90), 4 (120), 5 (150), 6 (180), 7 (210).</s><s>Minorske boje - 1 (20), 2 (40), 3 (60), 4 (80), 5 (100), 6 (120), 7 (140).</s>

<s>Kontrakti štihovne vrijednosti manje od 100 zovu se parcijalni kontrakti ili parcijalci (npr. 2 NT ili 3 srca/pika).</s><s>Za uspješno odigrani parcijalni kontrakt dobije se 50 bodova bez obzira na manšu u kojoj se par nalazi.</s><s>Manša označava ranjivost para.</s><s>Ako je par u prvoj manši (zelenoj), nagrade i penali su manji nego kad je u drugoj manši (crvenoj).</s><s>Manše se rotiraju tako da postoji svih 16 kombinacija odnosa manši i djelitelja.</s>

<s>Posebni nagradni poeni dobivaju se za uspješno odigrane i izlicitirane kontrakte - manšu i slem.</s><s>Manšu ćemo napraviti ako licitiramo najmanje: 3 NT, 4 u majoru ili 5 u minoru, te ako je vrijednost kontrakta najmanje 100 bodova  (do tih se bodova može doći i kontrom.</s><s>Da bi se zaradili nagradni bodovi za slem, potrebno je za mali slem licitirati do nivoa 6, a za veliki 7, tj. imati svih 13 štihova.</s><s>Odluka o tome hoćemo li licitirati manšu/slem ovisi o našoj procjeni.</s>

<s>Nagradni bodovi u I. i II. manši 
 parcijalni kontrakt 50/50
 manša 300/500
 mali slem 500/750
 veliki slem 1000/1500
 kontrakt napravljen pod kontrom 50/50
 kontrakt napravljen pod rekontrom 50/50 (dodaje se na 50/50 nagradnih za kontru)
 svaki prekoštih pod kontrom 100/200
 svaki prekoštih pod rekontrom 200/400</s>

<s>Nagradni bodovi računaju se samo ako je kontrakt izlicitiran i napravljen.</s><s>Nagradni bodovi mogu biti ili za parcijalni kontrakt ili za manšu, ali kad se izlicitira i napravi slem, dobiva se nagrada i za manšu i za slem.</s><s>Parcijalni kontrakt kada se kontrira može završiti u manši (npr. 2 herca kontrirano donosi 120 bodova za čega je predviđena nagrada za manšu.</s>

<s>Primjeri obračuna bodova 
Kontrakt 2 herca x (kontrirano) I. manša 
napravljeno 9 štihova (1 prekoštih)
(2 x 30) x 2 + 100 + 50 + 300 = 570 (II zona = 870)</s>

<s>2 trefa x II. zona napravljen kontrakt (8 štihova)
(2 x 20) x 2 + 50 + 50 = 180</s>

<s>Kazneni bodovi 
U bridžu nema negativnih bodova nego se kazneni bodovi jednostavno pripisuju protivničkoj strani.</s><s>Ako par ostvari manje štihova nego što je po kontraktu bio obavezan, smatra se da je pao.</s><s>Pad se mjeri brojem štihova koje par nije ostvario.</s><s>Tako se kaže da je par pao jednom (-1) ako je npr. licitirao dva herca, a ostvario samo 7 štihova.</s><s>Dva puta bi pao da je napravio 6 štihova, jer je osvojeno dva štiha nanje od rečenoga.</s>

<s>Za svaki nenapravljeni štih obračunavaju se kazneni bodovi:
za svaki nekontrirani pad: 50 (I. manša), 100 (II. manša)
za prvi pad pod kontrom (-1): 100 (I. manša), 200 (II. manša)
za drugi i treći pad pod kontrom: 200 (I. manša), 300 (II. manša)
za 4. i svaki sljedeći pad: 300 (I. i II. manša)
padovi pod rekontrom se računaju dvostruko od pada pod kontrom</s>

<s>Vanjske veze</s>

<s>Hrvatski bridž savez
 Hrvatski bridž
 Bridž savez Srbije
 BHBridge savez
 Američka bridž liga
 Engleski bridž savez</s>

<s>Kartaške igre</s>

